text: Fire reddet ud af brændende fly på Endelave
  03 juni 2018 kl. 14.56
  Fire personer er søndag eftermiddag reddet ud af brændende fly på Endelave. Deres tilstand er ukendt.
  Et mindre fly brød i brand på øen Endelave ud for Horsens Fjord søndag eftermiddag.
  Fire personer var om bord i flyet og blev reddet ud, oplyser politiet, som klokken 16.45 ikke har yderligere oplysninger om sagen.
  Sydøstjyllands politi fortæller, at de fire personer er på vej til behandling på sygehuset. Deres tilstand er ukendt.
  Ulykken skete i forbindelse med landingen på flyvepladsen, oplyser politiet.
  Ulykken har tilsyneladende skabt en del ængstelse og uro. Derfor beder politiet mennesker, der er ankommet til Endelave med fly, om at underrette deres pårørende.
  På grund af ulykken er det indtil videre ikke muligt at lande med fly på Endelave, oplyser Sydøstjyllands Politi.
  